Panayiotou se ‘minnares’ kry prokureur ná senu-ineenstortingChristopher Panayiotou in die Port Elizabeth-landdroshof. Foto: Twitter ŉ Vrou wat verbind word met Christopher Panayiotou is so erg deur die media, publiek en “ander entiteite” geteister dat sy ŉ senu-ineenstorting gehad het, het haar regsverteenwoordiger aan Netwerk24 gesê. Danie Gouws, ŉ prokureur van Port Elizabeth, het bevestig dat hy genader is om na Chanelle Coutts se belange om te sien. Coutts is die personeelbestuurder van die OK Grocer in Algoapark. Panayiotou, wat daarvan beskuldig word dat hy die meesterbrein agter die moord op sy vrou, Jayde, is, besit die winkel. Gouws het gesê hy sal ook ondersoek instel na moontlike sake van naamskending namens Coutts. Haar naam is Donderdag tydens Panayiotou se borgaansoek in die hof genoem. Adv. Terry Price, Panayiotou se regsverteenwoordiger, het gesê dit is “goed dat Coutts ŉ regsverteenwoordiger aangestel het aangesien die staat haar boelie omdat hulle geen getuies het nie”. Gouws het bevestig dat die polisie Coutts ondervra het kort nadat Panayiotou in hegtenis geneem is. “Ek kan nie meer besonderhede oor die ondervraging bekend maak nie, aangesien dit geweldige stres vir my kliënt veroorsaak het.” Gouws het gesê Coutts sal nie Woensdag in die hof wees wanneer Panayiotou se borgtogaansoek voortgaan nie. “My kliënt is tans siek en met siekverlof. Ek sal haar Woensdag in die hof verteenwoordig en optree indien nodig,” het Gouws gesê. Velekhaya Mgobhozi, woordvoerder van die Nasionale Vervolgingsgesag (NVG), het namens Marius Stander, die staatsaanklaer, gesê hulle het geen kommentaar oor Coutts se aanstelling van ’n prokureur nie. Hy wou ook nie kommentaar lewer oor of Coutts by die borgtogaansoek betrek sal word nie. Volgens Price is daar ŉ 90%-kans dat Panayiotou op borgtog vrygelaat sal word. Die landdros [Abigail Beaton] het geen rede om borgtog te weier nie. Dit is net Stander [namens die staat] wat dink daar is ŉ rede.” Jayde is op 21 April die laaste keer gesien toe sy buite ŉ veiligheidskompleks in Kabegapark gewag het vir ŉ saamrygeleentheid. Haar liggaam is die volgende dag buite Kwanobuhle-township naby Uitenhage gevind. Sy is doodgeskiet. Christopher Panayiotou, Thando Siyoli (31) en Sizwezakhe Vumazonke (30) is kort ná die moord op Jayde in hegtenis geneem. Netwerk24 Klik hier vir vorige berigte oor die saak.